Die krag van 'n boek | Alta Cloete
← Dagboek van 'n depressievegter: As jy aanhou gly
Dagboek van 'n depressievegter: Wanneer die son weer opkom →
Op die oog af is tannie Kollie se omstandighede gunstig – 'n mooi woonstelletjie in 'n versorgingsoord, 'n getroue vriendin wat haar voltydse versorger is, winterson wat gul by die noordervenster inskyn, bejaarde jeugvriendinne wat nog jaarliks kom kuier.
Mettertyd kom jy agter daar is ook baie wat sy nie meer het nie. Sy bring nie net haar dae in daardie stoel deur nie, maar ook haar nagte. Jy vermoed sy gaan nie asem kry as sy plat lê nie, maar jy sien nie kans om te vra nie. Jy vermoed vele ander praktiese probleme – maar jy sien nie kans om te vra nie. Jy luister en jy kom agter die borskanker wat hulle nie kan uitsny nie (want sy kan nie narkose kry nie), is omtrent die minste van haar probleme. En jou eie ou probleempies verskrompel voor wat jy hier sien.
Tannie Kollie bring 49 weke van elke jaar in die woonstelletjie deur. Maar haar wêreld is groter as daardie paar vierkante meter. Want sy lees.
Sy hou van sterk heldinne. Tog nie ou meisietjies oor wie die manne sommer kan loop nie. En sy hou van die familiegevoel wat 'n reeks jou gee.
Jy eet die koek en drink die tee wat deur 'n effens bewerige oumenshand vir jou aangedra word. Jy luister en kyk – en jy hoor en sien soveel meer as die skrikwekkende lys gesondheidsprobleme. Jy sien die krag van die menslike gees. Jy sien die krag van vriendskap. Jy sien die krag van geloof. En van humor.
En veral die krag van die boek.
En jy voel klein en dankbaar vir jou rol in die skepping van 'n paar van die boeke wat die lewe vir hierdie dapper mens draagliker maak.
Sleutelwoordw: Afrikaans, Alta Cloete, gedagtes, gesondheid, lees, liefdesverhale, skryf, Suid-Afrika
9 responses to "Die krag van 'n boek"
Tien uit tien! Sal jy glo, ons het gister daaroor gesels dat alle kunstenaars en skrywers net die kuns channel, en dat dit baie spesiale mense is waardeur daardie kuns gechannel word, want dis jou doel op aarde. Dankie daarvoor! Ons het hierdie week by Rusoord verby gery.
22/07/2012 at 12:56
Ag Alta, hoe roerend. En jy het `n ekstra sonstraaltjie vir haar gebring met jou besoekie. Wonderlik dat sy nog kán lees.